En nokså liten, slank, matt brun til svart trebukk med noe forkortede dekkvinger som ikke dekker hele flygevingene eller bakkroppen. Hode, pronotum og mesterparten av beina er brunsvarte, antennene og dekkvingene lysbrune, sistnevnte mørkere mot apissen. Antennene er litt kraftige, omtrent så lange som kroppen. Pronotum er nesten sylindrisk, omtrent så langt som bredt, med en liten tann på hver side. Dekkvingene dekker litt over halve bakkroppen. Beina er slanke og middels lange.